《题韩御医山水图》
明代·杨荣

幽人襟度何潇洒，时来踞坐长松下。天边翠壁高嵯峨，石上垂萝已堪把。

兴来看山不厌山，仰视浮云不可攀。流泉隐隐出岩谷，长疑激石鸣潺湲。

只今作官居显职，日日承恩登禁掖。还山未得但看图，一段閒情付秋碧。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。